CELEX: 52015PC0482
Language: mt
Date: 2015-10-02
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika ta' Cabo Verde u tal-Unjoni Ewropea, fir-rigward tal-adozzjoni ta' linji gwida komuni għall-implimentazzjoni tal-Ftehim

IL-KUMMISSJONI EWROPEA
            Brussell, 2.10.2015
            COM(2015) 482 final
            2015/0232(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika ta' Cabo Verde u tal-Unjoni Ewropea, fir-rigward tal-adozzjoni ta' linji gwida komuni għall-implimentazzjoni tal-Ftehim
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               Il-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika ta' Cabo Verde u tal-Unjoni Ewropea daħal fis-seħħ fl-1 ta' Diċembru 2014. Il-Ftehim stabbilixxa, fuq il-bażi ta’ reċiproċità, drittijiet u obbligi legalment vinkolanti għall-għan ta’ simplifikazzjoni tal-proċeduri tal-ħruġ tal-viżi għaċ-ċittadini ta' Cabo Verde u tal-UE. L-Artikolu 10 ta’ dan il-Ftehim jistabbilixxi Kumitat Konġunt bil-kompitu li jissorvelja l-implimentazzjoni tal-Ftehim. 
            
            
               Il-linji gwida komuni għal dan il-Ftehim huma neċessarji sabiex tiġi żgurata l-implimentazzjoni armonizzata għal kollox tal-Ftehim għall-Faċilitazzjoni tal-Viża fost il-konsulati tal-Istati Membri u tar-Repubblika ta' Cabo Verde, u biex tiġi ċċarata r-relazzjoni bejn id-dispożizzjonijiet tal-Ftehim u d-dispożizzjonijiet tal-partijiet kontraenti li jibqgħu japplikaw għal ħruġ ta' viżi mhux kopert mill-Ftehim.
            
            
               Il-linji gwida ta’ implimentazzjoni li għandhom jiġu adottati mhux se jkunu parti mill-Ftehim; madankollu huwa rrakkomandat ħafna li l-persunal diplomatiku u konsulari jsegwihom b'mod konsistenti meta jimplimenta d-dispożizzjonijiet tal-Ftehim.
            
            
               Il-Linji Gwida ġew ippreparati skont il-Ftehim li jinkludi dispożizzjonijiet dwar faċilitazzjonijiet fil-proċeduri għall-ħruġ ta’ viżi għal żjara intenzjonata ta’ mhux aktar minn 90 jum f’kull perjodu ta’ 180 jum fiż-żona ta’ Schengen għaċ-ċittadini ta' Cabo Verde u tal-UE, kif ukoll skont il-leġiżlazzjoni tal-UE fil-qasam tal-politika komuni tal-viżi, bħall-Kodiċi dwar il-Viżi.
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               Il-Linji Gwida, li għandhom jiġu adottati abbażi tas-setgħa mogħtija lir-rappreżentant tal-Kummissjoni fil-Kumitat Konġunt abbażi ta’ din il-proposta, għandhom jispjegaw fid-dettall id-dispożizzjonijiet tal-Ftehim u jipprovdu gwida dwar l-implimentazzjoni tiegħu. 
            
            
               Il-Linji Gwida jqisu d-dispożizzjonijiet tal-Kodiċi dwar il-Viżi u atti leġiżlattivi oħra fil-qasam tal-politika dwar il-viżi tal-UE sabiex jiġi żgurat li l-persunal konsulari tal-Istati Membri jaġixxi skont l-acquis tal-UE dwar il-viżi meta jimplimentaw id-dispożizzjonijiet tal-Ftehim għall-Faċilitazzjoni tal-Viża.
            
            
               Id-dispożizzjonijiet tal-Ftehim għandhom preċedenza fuq id-dispożizzjonijiet tal-Kodiċi dwar il-Viżi fuq kwistjonijiet irregolati mit-tnejn. 
            
            
               3.IR-RIŻULTATI TAL-EVALWAZZJONIJIET EX POST, IL-KONSULTAZZJONIJIET MAL-PARTIJIET IKKONĊERNATI U L-VALUTAZZJONIJIET TAL-IMPATT
            
            
               
                  Il-Linji Gwida annessi mal-Anness ta’ din il-proposta għal Deċiżjoni tal-Kunsill huma r-riżultat ta’ konsultazzjonijiet mal-Istati Membri fil-kuntest tal-Grupp ta’ Ħidma dwar il-Viża fis-7.04.2015. u fil-11.05.2015. Il-Kummissjoni kkonsultat dawn il-Linji Gwida mal-awtoritajiet responsabbli f’Cabo Verde f’Novembru 2014.
               
            
            
               4.L-IMPLIKAZZJONIJIET BAĠITARJI
            
            
               Din il-proposta ma għandha l-ebda impatt fuq il-baġit tal-UE.
                     
            
            
               2015/0232 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li għandha tittieħed f'isem l-Unjoni Ewropea 
                  fil-Kumitat Konġunt stabbilit skont il-Ftehim 
                  bejn l-Unjoni Ewropea u r-Repubblika ta' Cabo Verde 
                  dwar l-iffaċilitar tal-ħruġ ta’ viżi għal żjarat qosra 
                  għal ċittadini tar-Repubblika ta' Cabo Verde u tal-Unjoni Ewropea, 
                  fir-rigward 
                  tal-adozzjoni ta' linji gwida komuni għall-implimentazzjoni tal-Ftehim
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)L-Artikolu 10 tal-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika ta' Cabo Verde u tal-Unjoni Ewropea ("il-Ftehim") jistabbilixxi Kumitat Konġunt. Huwa jipprovdi li l-Kumitat Konġunt għandu b'mod partikolari jissorvelja l-implimentazzjoni tal-Ftehim.
            
            
               (2)Ir-Regolament (KE) Nru 810/2009 tal-Parlament Ewropew u tal-Kunsill stabbilixxa l-proċeduri u l-kundizzjonijiet għall-ħruġ ta' viżi għal tranżitu jew żjarat intenzjonati fit-territorju tal-Istati Membri ta' mhux aktar minn 90 jum fi kwalunkwe perjodu ta' 180 jum.
            
            
               (3)Il-linji gwida komuni huma neċessarji sabiex tiġi żgurata l-implimentazzjoni armonizzata għal kollox tal-Ftehim fost il-konsulati tar-Repubblika ta' Cabo Verde u tal-Istati Membri, u biex tiġi ċċarata r-relazzjoni bejn id-dispożizzjonijiet tal-Ftehim u d-dispożizzjonijiet tal-partijiet kontraenti li jibqgħu japplikaw għal ħruġ ta' viżi mhux kopert mill-Ftehim.
            
            
               (4)Huwa xieraq li tiġi stabbilita l-pożizzjoni li għandha tiġi adottata f'isem l-Unjoni fil-Kumitat Konġunt rigward l-adozzjoni tal-linji gwida komuni għall-implimentazzjoni tal-Ftehim,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tiġi adottata f'isem l-Unjoni fil-Kumitat Konġunt stabbilit bl-Artikolu 10 tal-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta' viżi għal żjarat qosra għal ċittadini tar-Repubblika ta' Cabo Verde u tal-Unjoni Ewropea, fir-rigward tal-adozzjoni ta' linji gwida komuni għall-implimentazzjoni tal-Ftehim, tkun ibbażata fuq l-abbozz tad-Deċiżjoni tal-Kumitat Konġunt anness ma' din id-Deċiżjoni.
            
            
               Artikolu 2
            
            
               Din id-Deċiżjoni tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
      
    ---documentbreak--- 
      
         
               IL-KUMMISSJONI EWROPEA
            Brussell, 2.10.2015
            COM(2015) 482 final
            ANNESS
            Proposta għal Deċiżjoni tal-Kunsillli tistabbilixxi l-pożizzjoni li għandha tittieħed f'isem l-Unjoni Ewropeafil-Kumitat Konġunt stabbilit skont il-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta' viżi għal żjarat qosra għal ċittadini tar-repubblika ta' Cabo Verde u tal-Unjoni Ewropea, fir-rigward tal-adozzjoni ta' linji gwida komuni għall-implimentazzjoni tal-Ftehim
            
               
         
         
            
               ANNESS
            
            
               Proposta għal Deċiżjoni tal-Kunsill
                  li tistabbilixxi l-pożizzjoni li għandha tittieħed f'isem l-Unjoni Ewropea
                  fil-Kumitat Konġunt stabbilit skont il-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta' viżi għal żjarat qosra għal ċittadini tar-repubblika ta' Cabo Verde u tal-Unjoni Ewropea, fir-rigward tal-adozzjoni ta' linji gwida komuni għall-implimentazzjoni tal-Ftehim
               
            
            
               ABBOZZ
            
            
               DEĊIŻJONI Nru 1/2015 TAL-KUMITAT KONĠUNT
            
            
               STABBILIT MILL-FTEHIM 
            
            
               BEJN L-UNJONI EWROPEA U R-REPUBBLIKA TA' CABO VERDE 
            
            
               DWAR L-IFFAĊILITAR TAL-ĦRUĠ TA' VIŻI GĦAL ŻJARAT QOSRA GĦAL ĊITTADINI TAR-REPUBBLIKA TA' CABO VERDE U TAL-UNJONI EWROPEA 
            
            
               ta’...
            
            
            
               fir-rigward tal-adozzjoni ta' linji gwida komuni għall-implimentazzjoni tal-Ftehim
            
            
            
               IL-KUMITAT KONĠUNT,
            
            
            
               Wara li kkunsidra l-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika ta' Cabo Verde u tal-Unjoni Ewropea (“il-Ftehim”), u b'mod partikolari l-Artikolu 10 tiegħu,
            
            
            
               Billi l-Ftehim daħal fis-seħħ fl-1 ta' Diċembru 2014,
            
            
            
               IDDEĊIEDA KIF ĠEJ:
            
         
         
            
                
            
            
               Artikolu 1
            
            
               Il-linji gwida komuni għall-implimentazzjoni tal-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika ta' Cabo Verde u tal-Unjoni Ewropea huma stabbiliti fl-anness ta' din id-Deċiżjoni.
            
            
            
               Artikolu 2
            
            
               Din id-Deċiżjoni tidħol fis-seħħ fil-jum tal-adozzjoni tagħha.
            
            
            
               Magħmul fi …
            
            
            
               Għall-Unjoni Ewropea
                     
                     
                     
                     Għar-Repubblika ta' Cabo Verde
            
            
            
                
            
            
            
            
            
            
            
               ANNESS
            
            
               LINJI GWIDA KOMUNI GĦALL-IMPLIMENTAZZJONI TAL-FTEHIM 
            
            
               BEJN L-UNJONI EWROPEA U R-REPUBBLIKA TA' CABO VERDE 
            
         
         
            
               DWAR L-IFFAĊILITAR TAL-ĦRUĠ TA' VIŻI GĦAL ŻJARAT QOSRA GĦAL ĊITTADINI TAR-REPUBBLIKA TA' CABO VERDE U TAL-UNJONI EWROPEA
            
            
            
               L-għan tal-Ftehim bejn l-Unjoni Ewropea u r-Repubblika ta' Cabo Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika ta' Cabo Verde u tal-Unjoni Ewropea, li daħal fis-seħħ fl-1.12.2014, hu li jiffaċilita, abbażi tar-reċiproċità, il-ħruġ ta’ viżi għal żjarat intiżi ta’ mhux aktar minn 90 jum f’kull perjodu ta’ 180 jum għaċ-ċittadini tar-Repubblika ta' Cabo Verde u tal-Unjoni Ewropea.
            
            
               Il-Ftehim jistabbilixxi drittijiet u obbligi legalment vinkolanti reċiproċi għall-għan ta’ simplifikazzjoni tal-proċeduri tal-ħruġ ta’ viżi għaċ-ċittadini tar-Repubblika ta' Cabo Verde u tal-Unjoni Ewropea.
            
            
               Dawn il-Linji Gwida, adottati mill-Kumitat Konġunt stabbilit bil-Ftehim, għandhom l-għan li jiżguraw l-implimentazzjoni korretta u armonizzata tad-dispożizzjonijiet tal-Ftehim mill-missjonijiet diplomatiċi u l-postazzjonijiet konsulari tar-Repubblika ta' Cabo Verde u tal-Istati Membri. Dawn il-Linji Gwida mhumiex parti mill-Ftehim u għalhekk mhumiex legalment vinkolanti. Madankollu, huwa rrakkomandat ħafna li l-persunal diplomatiku u konsulari jsegwihom b'mod konsistenti meta jimplimenta d-dispożizzjonijiet tal-Ftehim.
            
            
               Il-Linji Gwida huma maħsuba bħala dokument ħaj, li jiġi aġġornat fid-dawl tal-esperjenzi tal-implimentazzjoni tal-Ftehim taħt ir-responsabbiltà tal-Kumitat Konġunt stabbilit bl-Artikolu 10 tal-Ftehim.
            
            
            
               I.
                     KWISTJONIJIET ĠENERALI.
            
            
            
               1.1.
                     L-għan u l-ambitu tal-applikazzjoni.
            
            
               L-Artikolu 1 tal-Ftehim jistipula li: "L-għan ta’ dan il-Ftehim hu sabiex jiffaċilita, fuq il-bażi ta’ reċiproċità, il-ħruġ ta’ viżi għal ċittadini ta' Cabo Verde u tal-Unjoni għal żjarat intiżi għal mhux aktar minn 90 jum għal kull perjodu ta’ 180 jum."
            
            
               Il-Ftehim japplika għaċ-ċittadini kollha tar-Repubblika ta' Cabo Verde u tal-Unjoni Ewropea li japplikaw għal viża għal żjara qasira, irrispettivament mill-pajjiż ta' residenza tagħhom. 
            
            
               Il-Ftehim ma japplikax għal persuni apolidi li jkollhom permess ta’ residenza maħruġ mir-Repubblika ta' Cabo Verde jew mill-Istati Membri tal-Unjoni Ewropea. Ir-regoli normali tal-acquis tal-UE dwar il-viżi japplikaw għal din il-kategorija ta’ persuni.
            
            
            
               1.2.
                     L-ambitu tal-Ftehim.
            
            
               L-Artikolu 2 tal-Ftehim jistipula li:
            
            
               "1.
                     Il-miżuri biex jiġi ffaċilitat il-ħruġ ta’ viżi stabbiliti f’dan il-Ftehim għandu japplika għal ċittadini ta' Cabo Verde u tal-Unjoni biss safejn dawn mhumiex eżenti mill-ħtieġa ta’ viża skont il-liġijiet u r-regolamenti tal-Unjoni jew l-Istati Membri tagħha jew ta' Cabo Verde, jew taħt dan il-ftehim jew ftehimiet oħrajn internazzjonali.
            
            
               2. 
                     Il-liġi nazzjonali ta' Cabo Verde jew tal-Istati Membri jew il-liġi tal-Unjoni għandhom japplikaw fi kwistjonijiet li mhumiex koperti mid-dispożizzjonijiet ta’ dan il-Ftehim, bħaċ-ċaħda milli tinħareġ viża, ir-rikonoxximent ta’ dokumenti ta’ vvjaġġar, evidenza ta’ mezzi ta’ għixien suffiċjenti u ċ-ċaħda tad-dħul u miżuri ta’ espulsjoni."
            
            
               Mingħajr preġudizzju għall-Artikolu 8 (li jipprevedi l-eżenzjoni mill-ħtieġa tal-viża għal detenturi ta’ passaporti diplomatiċi jew tas-servizz maħruġa mir-Repubblika ta' Cabo Verde u mill-Istati Membri), il-Ftehim ma jaffettwax ir-regoli eżistenti dwar l-obbligi tal-viża u l-eżenzjonijiet mill-viża. Pereżempju, l-Artikolu 4 tar-Regolament tal-Kunsill Nru 539/2001 jippermetti lill-Istati Membri jeżentaw mill-ħtieġa ta’ viża lil ekwipaġġi ċivili tal-ajru u tat-tbaħħir fost kategoriji oħrajn.
            
            
               Il-Kodiċi Komunitarju dwar il-Viżi japplika għall-ħruġ kollu mhux kopert mill-Ftehim bħalma huma d-determinazzjoni tal-Istat Membru ta’ Schengen responsabbli għall-ipproċessar ta’ applikazzjoni għal viża, il-motivazzjoni ta’ rifjut li tinħareġ viża u d-dritt ta’ appell kontra deċiżjoni negattiva. Barra minn hekk, ir-regoli ta’ Schengen u l-liġi nazzjonali jkomplu japplikaw ukoll għal ħruġ li mhux kopert mill-Ftehim, bħar-rikonoxximent ta’ dokumenti ta’ vjaġġar, il-prova ta’ evidenza dokumentata dwar l-għan tal-vjaġġ u mezzi suffiċjenti ta’ sussistenza, iż-żmien ta’ pproċessar ta’ applikazzjonijiet għall-viża, ir-rifjut ta’ dħul fit-territorju tal-Istati Membri tal-UE, il-miżuri ta’ tkeċċija. 
            
         
         
            
               Anki jekk il-kundizzjonijiet previsti fil-Ftehim ikunu ssodisfati, il-ħruġ tal-viża xorta jista' jiġi rifjutat jekk il-kundizzjonijiet stabbiliti fl-Artikolu 5 tal-Kodiċi tal-Fruntieri ta’ Schengen ma jiġux issodisfati, jiġifieri l-persuna ma tkunx fil-pussess ta’ dokument validu tal-ivvjaġġar, jekk tkun inħarġet twissija fis-SIS, jekk il-persuna titqies bħala ta' periklu għall-ordni pubbliku, is-sigurtà interna, eċċ. 
            
            
               Flessibbiltajiet oħra għall-ħruġ ta’ viżi permessi mill-Kodiċi Komunitarju dwar il-Viżi jibqgħu japplikaw. Pereżempju, viżi għal dħul multiplu għal perjodu ta' validità twil - sa ħames snin - jistgħu jinħarġu lil kategoriji ta' persuni apparti dawk imsemmija fl-Artikolu 4, jekk il-kundizzjonijiet previsti fil-Kodiċi Komunitarju dwar il-Viżi (l-Artikolu 24) jiġu ssodifati. Bl-istess mod, id-dispożizzjonijiet li jinsabu fil-Kodiċi li jippermettu eżenzjoni jew tnaqqis tat-tariffa tal-viża  jkomplu japplikaw (l-Artikolu 16 (5) u (6)).
            
            
               Il-liġi nazzjonali ta' Cabo Verde tkompli tapplika għall-ħruġ kollu relatat mal-ħruġ ta’ viżi liċ-ċittadini tal-UE minn Cabo Verde u mhux koperti mill-Ftehim, bħal dawk imsemmija fit-tliet paragrafi preċedenti. 
            
            
            
               1.3.
                     Tipi ta’ viżi li jaqgħu fl-ambitu tal-Ftehim.
            
            
               L-Artikolu 3 (d) tal-Ftehim jiddefinixxi "viża" bħala "awtorizzazzjoni maħruġa jew deċiżjoni meħuda minn Stat Membru jew minn Cabo Verde li hija meħtieġa bl-għan ta’ dħul, għal għanijiet ta’ transitu jew għal żjara intiża għal mhux aktar minn 90 jum b’kollox, fit-territorju ta’ dak l-Istat Membru jew ta’ diversi Stati Membri jew fit-territorju ta' Cabo Verde". 
            
            
               Il-faċilitazzjonijiet ipprovduti mill-Ftehim japplikaw kemm għal viżi uniformi validi għat-territorju kollu tal-Istati Membri kif ukoll għal viżi b’validità territorjali limitata (VTL). Dawn japplikaw ukoll għal viżi għal żjarat qosra u ta' transitu maħruġa minn Cabo Verde għaċ-ċittadini tal-UE. 
            
            
            
               1.4.
                     Kalkolu tat-tul ta' żjara awtorizzata minn viża 
            
            
               Id-definizzjoni attwali fil-Kodiċi tal-Fruntieri ta' Schengen tan-nozzjoni ta' żjarat qosra tgħid hekk: "90 jum f'kull perijodu ta’ 180 jum, li jinkludi li jitqies il-perjodu ta' 180 jum li jippreċedi kull jum ta' soġġorn". 
            
            
               Il-jum tad-dħul jiġi kkalkulat bħala l-ewwel jum taż-żjara fit-territorju tal-Istati Membri u l-jum tal-ħruġ jiġi kkalkulat bħala l-aħħar jum taż-żjara fit-territorju tal-Istati Membri. Il-kunċett ta’ “kull” jimplika l-applikazzjoni ta’ perjodu ta’ referenza "mobbli" ta' 180 jum, b'mod li wieħed iħares lura, lejn kull ġurnata tal-aħħar perjodu ta' 180 jum, sabiex jiġi vverifikat jekk ir-rekwiżit tad-90 jum għal kull perjodu ta' 180 jum għadux jiġi ssodisfat. Dan ifisser li nuqqas mit-territorju tal-Istati Membri għal perjodu mhux interrott ta’ 90 jum jippermetti żjara ġdida ta' mhux aktar minn 90 jum.
            
            
               Kalkolatur ta' żjarat qosra, li jista' jintuża biex jiġi kkalkolat il-perjodu taż-żjara permissibbli skont ir-regoli l-ġodda, jista’ jinsab onlajn fl-indirizz li ġej: http://ec.europa.eu/dgs/home-affairs/what-we-do/policies/borders-and-visas/border-crossing/index_en.htm. 
            
            
               Eżempju tal-kalkolu taż-żjara fuq il-bażi tad-definizzjoni l-ġdida:
            
            
               Persuna li jkollha viża għal dħul multiplu valida għal (1) sena (18.4.2014 – 18.4.2015) tidħol għall-ewwel darba fid-19.4.2014 u toqgħod hemm għal tlett (3) ijiem. Imbagħad l-istess persuna tidħol mill-ġdid fit-18.6.2014 u toqgħod hemm għal 86 jum. X’inhi s-sitwazzjoni f'dati speċifiċi? Din il-persuna meta se titħalla tidħol mill-ġdid? 
            
            
               Fil-11.9.2014: Tul l-aħħar 180 jum (16.3.2014 - 11.9.2014) il-persuna kienet qagħdet hemm għal tlett (3) ijiem (19.  — 21.4.2014) flimkien ma’ 86 jum (18.6.2014 - 11.9.2014) = 89 jum = Mhux każ ta’ permanenza b’awtorizzazzjoni skaduta. Il-persuna tista' tibqa' għal massimu ta' ġurnata (1) oħra.
            
            
               Mis-16.10.2014: Il-persuna tista’ tidħol għal żjara ta’ tlett (3) ijiem addizzjonali (fis-16.10.2014, iż-żjara fid-19.4.2014 issir irrilevanti (barra mill-perjodu ta’ 180 jum); fis-17.10.2014 iż-żjara fl-20.4.2014 issir irrilevanti (barra mill-perjodu ta’ 180 jum; eċċ.).
            
            
               Mill-15.12.2014: Il-persuna tista’ tidħol għal żjara ta’ 86 jum addizzjonali (fil-15.12.2014, iż-żjara fit-18.6.2014 issir irrilevanti (barra mill-perjodu ta’ 180 jum); fis-16.12.2014, iż-żjara fid-19.6.2014 issir irrilevanti, eċċ.).
            
            
            
               1.5.
                     Is-sitwazzjoni rigward l-Istati Membri li għadhom ma japplikawx għal kollox l-acquis ta’ Schengen, l-Istati Membri li ma jipparteċipawx fil-Politika Komuni tal-UE dwar il-Viżi u pajjiżi assoċjati.
            
            
               L-Istati Membri li ssieħbu fl-UE fl-2004 (Ċipru, l-Estonja, l-Ungerija, il-Latvja, il-Litwanja, Malta, il-Polonja, is-Slovakkja, is-Slovenja u r-Repubblika Ċeka), fl-2007 (il-Bulgarija u r-Rumanija), u fl-2013 (il-Kroazja) huma marbuta b’dan il-Ftehim mid-data tad-dħul fis-seħħ tiegħu.
            
         
         
            
               Huma biss il-Bulgarija, il-Kroazja, Ċipru u r-Rumanija, li għadhom mhux qed jimplimentaw għal kollox l-acquis ta' Schengen. Dawn se jkomplu joħorġu viżi nazzjonali b’validità limitata għat-territorju nazzjonali tagħhom stess. Ladarba dawn l-Istati Membri jimplimentaw għal kollox l-acquis ta’ Schengen, dawn se jkomplu japplikaw il-Ftehim.
            
            
               Il-liġi nazzjonali tibqa' tapplika għall-kwistjonijiet kollha mhux koperti mill-Ftehim sad-data tal-implimentazzjoni sħiħa tal-acquis ta’ Schengen minn dawn l-Istati Membri. Minn dik id-data, ir-regoli ta’ Schengen/il-liġi nazzjonali japplikaw għal ħruġ mhux regolat minn dan il-Ftehim.
            
            
               Il-Bulgarija, il-Kroazja, Ċipru u r-Rumanija huma awtorizzati li jirrikonoxxu l-permessi ta’ residenza, il-viżi D u l-viżi għal żjarat qosra maħruġa mill-Istati ta’ Schengen u l-pajjiżi assoċjati għal żjarat qosra fit-territorju tagħhom. 
            
            
               Skont l-Artikolu 21 tal-Konvenzjoni li timplimenta l-Ftehim ta’ Schengen, l-Istati ta’ Schengen kollha huma obbligati li jirrikonoxxu l-viżi għal żjarat twal u l-permessi ta’ residenza maħruġa minn xulxin bħala validi għal żjarat qosra fit-territorji ta’ xulxin. L-Istati Membri ta’ Schengen jaċċettaw il-permessi ta’ residenza, il-viżi D u l-viżi għal żjarat qosra ta’ pajjiżi assoċjati għal dħul u żjarat qosra u viċi versa.
            
            
               Dan il-Ftehim ma japplikax għar-Renju Unit, l-Irlanda u d-Danimarka iżda jinkludi dikjarazzjonijiet konġunti dwar ix-xewqa li jiġu konklużi ftehimiet bilaterali dwar l-iffaċilitar tal-viża bejn ir-Repubblika ta' Cabo Verde u dawn l-Istati Membri.
            
            
               Għalkemm assoċjati ma’ Schengen, l-Iżlanda, in-Norveġja, l-Iżvizzera u l-Liechtenstein mhumiex marbuta mill-Ftehim. Madankollu, il-Ftehim fih dikjarazzjoni konġunta dwar ix-xewqa li jiġu konklużi ftehimiet bilaterali dwar l-iffaċilitar tal-viża bejn ir-Repubblika ta' Cabo Verde u dawn il-pajjiżi ta’ Schengen mingħajr dewmien.
            
            
                
            
            
               1.6.
                     Il-Ftehim/il-Ftehimiet Bilaterali tal-Unjoni Ewropea.
            
            
               L-Artikolu 11 tal-Ftehim jistipula li:
            
            
               "Sa mid-dħul fis-seħħ tiegħu, dan il-Ftehim għandu jieħu preċedenza fuq id-dispożizzjonijiet ta’ kwalunkwe ftehimiet bilaterali jew multilaterali mwettqa bejn l-Istati Membri u Cabo Verde, safejn id-dispożizzjonijiet ta’ dawn il-ftehimiet jew arranġamenti jkopru kwistjonijiet li huma indirizzati mill-Ftehim preżenti."
            
            
               Mid-data tad-dħul fis-seħħ tal-Ftehim, id-dispożizzjonijiet fil-Ftehimiet bilaterali fis-seħħ bejn l-Istati Membri u r-Repubblika ta' Cabo Verde dwar ħruġ trattat mill-ftehim għall-faċilitazzjoni tal-viża ma jibqgħux japplikaw. F'konformita mal-liġi tal-Unjoni, l-Istati Membri għandhom jieħdu l-miżuri meħtieġa biex jeliminaw l-inkompatibilitajiet bejn il-Ftehimiet bilaterali tagħhom u l-Ftehim tal-Unjoni Ewropea.
            
            
               F'każ li Stat Membru jkun ikkonkluda Ftehim bilaterali jew arranġament mar-Repubblika ta' Cabo Verde dwar ħruġ mhux kopert mill-Ftehim tal-Unjoni Ewropea, din l-eżenzjoni tibqa' tapplika wara d-dħul fis-seħħ tal-Ftehim tal-Unjoni Ewropea dwar il-faċilitazzjoni tal-viża.
            
            
            
               II.
                     LINJI GWIDA DWAR DISPOŻIZZJONIJIET SPEĊIFIĊI.
            
            
            
               2.1. Regoli li japplikaw għall-applikanti kollha għall-viżi
            
            
               Importanti: Huwa mfakkar li l-faċilitazzjonijiet imsemmija hawn taħt dwar it-tluq f’każ ta’ dokumenti mitlufa jew misruqa u l-estensjoni tal-viża f’ċirkostanzi ta’ eċċezzjoni japplikaw għad-detenturi kollha tal-viża mir-Repubblika ta’ Cabo Verde u l-Istati Membri.
            
            
            
               2.1.1. Estensjoni tal-viża f'ċirkostanzi ta' eċċezzjoni.
            
            
               L-Artikolu 7 tal-Ftehim jistipula li:
            
         
         
            
               "Iċ-ċittadini ta' Cabo Verde u tal-Unjoni li m’għandhomx il-possibblità li jħallu t-territorju tal-Istati Membri jew ta' Cabo Verde sad-data stabbilita fil-viżi tagħhom minħabba raġunijiet ta’ force majeure għandhom ikollhom it-terminu tal-viżi tagħhom estiż mingħajr ħlas skont il-leġiżlazzjoni applikata mill-Istat li qed jilqa’ għall-perjodu meħtieġ għar-ritorn tagħhom lejn l-Istat ta’ residenza tagħhom."
            
            
               Rigward il-possibbiltà tal-estensjoni tal-validità tal-viża f’każijiet ta’ force majeure - pereżempju, soġġorn fi sptar minħabba inċident, fejn id-detentur tal-viża ma jkollux il-possibbiltà li jitlaq mit-territorju tal-Istat Membru sad-data indikata fuq l-istiker tal-viża, japplikaw id-dispożizzjonijiet tal-Artikolu 33(1) tal-Kodiċi Komunali dwar il-Viżi, sakemm dawn ikunu kompatibbli mal-Ftehim (pereżempju, il-viża estiża tibqa’ viża uniformi, li tintitola d-dħul fit-territorju tal-Istati Membri kollha ta’ Schengen li għalihom il-viża kienet valida fil-ħin tal-ħruġ). Madankollu, skont il-Ftehim, l-estensjoni tal-viża f’każ ta’ force majeure issir b'xejn.
            
            
            
               2.2. Regoli li japplikaw għal ċerti kategoriji ta' applikanti għall-viża.
            
            
               2.2.1.
                     Ħruġ ta’ viżi għal dħul multiplu.
            
            
               F’każijiet fejn l-applikant tal-viża jeħtieġ li jivvjaġġa sikwit jew regolarment fit-territorju tar-Repubblika ta' Cabo Verde jew tal-Istati Membri, jistgħu jinħarġu viżi għal żjarat qosra għal diversi żjarat, sakemm it-tul totali ta' dawn iż-żjarat ma jaqbiżx id-90 jum għal kull perjodu ta’ 180 jum. 
            
            
               L-Artikolu 4 tal-Ftehim jistipula li:
            
            
               "1.
                     Missjonijiet diplomatiċi u postazzjonijiet konsulari tal-Istati Membri u ta' Cabo Verde għandhom joħorġu viżi ta’ diversi dħul b’terminu ta’ validità ta’ ħames snin għal dawn il-kategoriji ta’ ċittadini:
            
            
               (a) il-membri ta’ Gvernijiet u Parlamenti nazzjonali u reġjonali u lill-membri tal-Qrati Kostituzzjonali u Qrati Supremi u tal-Qorti tal-Awdituri, jekk ma jkunux eżentati mill-ħtieġa tal-viża bil-Ftehim preżenti, fl-eżerċizzju tad-dmirijiet tagħhom;
            
            
               (b) il-membri permanenti ta’ delegazzjonijiet uffiċjali li, wara stedina uffiċjali indirizzata lil Cabo Verde, lill-Istati Membri jew lill-Unjoni, jieħdu sehem f’laqgħat, konsultazzjonijiet, negozjati jew programmi ta’ skambju, kif ukoll bħal f’avvenimenti fit-territorju tal-Istati Membri jew Cabo Verde organizzati fuq l-inizjattiva ta’ organizzazzjonijiet intergovernattivi;
            
            
               (c) nies fin-negozju u rappreżentanti ta’ imprizi li jivvjaġġaw regolarment lejn l-Istati Membri jew Cabo Verde;
            
            
               (d) konjugi, tfal (inklużi tfal adottati), li jkunu taħt l-età ta’ 21 jew ikunu dipendenti, u qraba li jżuru rispettivament:
            
            
               — iċ-ċittadini ta' Cabo Verde li jkunu residenti legalment fit-territorju ta’ Stat Membru jew iċ-ċittadini tal-Unjoni li huma legalment residenti f'Cabo Verde, jew
            
            
               — iċ-ċittadini tal-Unjoni residenti fi Stat Membru tan-nazzjonalità tagħhom, jew ċittadini ta' Cabo Verde residenti f'Cabo Verde.
            
            
               Madankollu, jekk il-bżonn jew l-intenzjoni li jivvjaġġaw sikwit jew regolari huwa limitat b’mod ċar ma’ limitu iqsar ta’ soġġorn, il-validità tal-viża ta’ dħul aktar minn darba għandu jkun limitat għal din il-waqfa, b’mod partikolari fejn
            
            
               — it-terminu tal-kariga, fil-każ ta’ dawk koperti mill-punt (a) hawn fuq,
            
            
               — it-tul ta’ żmien tal-kariga ta’ membru permanenti ta’ delegazzjoni uffiċjali, fil-każ ta’ dawk koperti b’punt (b) hawn fuq,
            
            
               — it-tul ta’ żmien fil-pożizzjonijiet bħala nies fin-negozju u rappreżentanti tal-kumpaniji, fil-każ ta’ dawk koperti mill-punt (c) hawn fuq, jew
            
            
               — il-permess ta’ residenza maħruġ liċ-ċittadini ta' Cabo Verde li jirrisjedu fit-territorju ta’ Stat Membru u liċ-ċittadini tal-Unjoni li jirrisjedu f'Cabo Verde, fil-każ ta’ dawk koperti b’punt (d) hawn fuq,
            
            
               ikun inqas minn ħames snin."
            
         
         
            
            
               Filwaqt li jitqies l-istatus professjonali ta’ dawn il-kategoriji ta’ persuni, jew ir-relazzjoni familjali tagħhom ma’ ċittadin tar-Repubblika ta' Cabo Verde jew tal-Istati Membri li jkun jirrisjedi legalment fit-territorju tar-Repubblika ta' Cabo Verde jew tal-Istati Membri, kif ukoll fir-rigward tal-qraba ta’ ċittadini tal-Unjoni residenti fl-Istat Membru tan-nazzjonalità tagħhom, jew fir-rigward ta' ċittadini ta' Cabo Verde residenti f'Cabo Verde, huwa ġustifikat li dawn jingħataw viża għal dħul multiplu b’validità ta’ ħames snin, jew limitata għat-terminu tal-kariga jew residenza legali tagħhom jekk dan ikun ta’ inqas minn 5 snin.
            
            
            
               Fir-rigward ta' persuni li jaqgħu taħt l-Artikolu 4(1)(a), trid tingħata konferma rigward l-istatus professjonali tagħhom u t-tul tal-mandat tagħhom.
            
            
               Din id-dispożizzjoni ma tapplikax għal persuni li jaqgħu taħt l-Artikolu 4(1)(a) jekk dawn ikunu eżentati mill-ħtieġa ta' viża bil-Ftehim, jiġifieri jekk ikollhom passaport diplomatiku jew tas-servizz. 
            
            
               Persuni li jaqgħu taħt l-Artikolu 4(1)(b), iridu jippreżentaw prova rigward l-istatus permanenti tagħhom bħala membri tad-delegazzjoni u tal-ħtieġa li jipparteċipaw b’mod regolari f’laqgħat, konsultazzjonijiet, negozjati jew programmi ta’ skambju.
            
            
               Persuni li jaqgħu taħt l-Artikolu 4(1)(c) iridu jippreżentaw prova rigward l-istatus professjonali tagħhom u t-tul tal-attivitajiet tagħhom.
            
            
            
               Persuni li jaqgħu taħt l-Artikolu 4(1)(d), iridu jippreżentaw prova fir-rigward tar-residenza legali tal-persuna li toħroġ l-istedina. 
            
            
               F'każijiet fejn il-bżonn jew l-intenzjoni ta' vjaġġar ta' sikwit jew regolari jkun limitat b’mod ċar ma’ perjodu iqsar, il-validità tal-viża ta' dħul multiplu tkun limitata għal dan il-perjodu.
            
            
            
               "2. 
                     Il-missjonijiet diplomatiċi u l-postazzjonijiet konsulari tal-Istati Membri u ta' Cabo Verde għandhom joħorġu viżi ta’ dħul aktar minn darba b’perjodu ta’ validità ta’ sena għal dawn il-kategoriji ta’ ċittadini, jekk kemm-il darba matul is-sena ta’ qabel ikunu kisbu mill-inqas viża waħda, u jkunu użawha skont il-liġijiet ta’ dħul u residenza fit-territorju tal-Istat li żaru:
            
            
               (a) rappreżentanti tal-organizzazzjonijiet tas-soċjetà ċivili li jivvjaġġaw regolarment fl-Istati Membri jew f'Cabo Verde għal raġunijiet ta’ taħriġ edukattiv, seminars, konferenzi, inkluż fil-qafas ta’ programmi ta’ skambju;
            
            
               (b) membri tal-professjonijiet liberali li jieħdu sehem f’wirjiet internazzjonali, konferenzi, simpożji, seminars jew avvenimenti oħrajn simili li jivvjaġġaw b’mod regolari lejn l-Istati Membri jew Cabo Verde;
            
            
               (c) persuni li jieħdu sehem f’attivitajiet xjentifiċi, kulturali u artistiċi, inklużi programmi tal-università u programmi oħrajn ta’ skambju, li jivvjaġġaw b’mod regolari lejn l-Istati Membri jew Cabo Verde;
            
            
               (d) parteċipanti f'avvenimenti sportivi internazzjonali u persuni li jakkumpanjawhom f'kapaċità professjonali;
            
            
               (e) ġurnalisti u persuni akkreditati li jakkumpanjawhom f’kapaċità professjonali;
            
            
               (f) tfal tal-iskola, studenti, studenti gradwati u għalliema li jakkumpanjawhom li jivvjaġġaw għall-iskop ta’ studju jew taħriġ edukattiv, inkluż fil-qafas ta’ programmi ta’ skambju kif ukoll attivitajiet oħra marbuta mal-iskola;
            
            
               (g) rappreżentanti ta’ organizzazzjonijiet reliġjużi rikonoxxuti f'Cabo Verde jew fl-Istati Membri li jivvjaġġaw regolarment fl-Istati Membri jew f'Cabo Verde rispettivament;
            
            
               (h) persuni li jagħmlu żjajjar regolari minħabba raġunijiet mediċi;
            
         
         
            
               (i) parteċipanti fi programmi uffiċjali ta’ skambju organizzati minn bliet ġemellati jew awtoritajiet muniċipali;
            
            
               (j) membri permanenti ta’ delegazzjonijiet uffiċjali li, wara stedina uffiċjali indirizzata lil Cabo Verde, l-Istati Membri jew l-Unjoni, jieħdu sehem regolarment f’laqgħat, konsultazzjonijiet, negozjati jew programmi ta’ skambju, kif ukoll bħal f’avvenimenti fit-territorju tal-Istati Membri jew Cabo Verde organizzati fuq l-inizjattiva ta’ organizzazzjonijiet intergovernattivi.
            
            
               Madankollu, jekk il-bżonn jew l-intenzjoni li jivvjaġġaw sikwit jew regolari huwa limitat b’mod ċar għal limitu iqsar ta’ soġġorn, il-validità ta’ viża għandu jkun limitat għal din il-waqfa."
                     
            
            
            
               Fil-prinċipju, viżi għal dħul multiplu validi għal sena jinħarġu lill-kategoriji msemmija hawn fuq jekk matul is-sena ta' qabel (12-il xahar) l-applikant għall-viża jkun kiseb tal-anqas viża waħda u jkun għamel użu minnha skont il-liġijiet dwar id-dħul u ż-żjarat tal-Istat(i) fejn tkun saret iż-żjara (pereżempju, il-persuna ma tkunx baqgħet aktar milli kien imissha) u hekk ikun hemm raġunijiet biex tintalab viza għal dħul multiplu. 
            
            
               F’każijiet fejn ma jkunx ġustifikat li tinħareġ viża valida għal sena, (pereżempju, jekk it-tul tal-programm ta’ skambju jkun ta’ inqas minn sena jew il-persuna ma jkollhiex bżonn li tivvjaġġa għal sena sħiħa) il-validità tal-viża tkun ta’ anqas minn sena, sakemm ir-rekwiżiti l-oħra għall-ħruġ tal-viża jkunu ssodisfati.
            
            
            
               "3.
                     Missjonijiet diplomatiċi u postazzjonijiet konsulari tal-Istati Membri u ta' Cabo Verde għandhom joħorġu viżi għal dħul aktar minn darba bit-terminu ta’ validità ta’ minimu ta’ sentejn u massimu ta’ ħames snin għall-kategoriji ta’ ċittadini msemmija fil-paragrafu 2 ta’ dan l-Artikolu, jekk kemm-il darba fis-sentejn ta’ qabel ikunu użaw tajjeb il-viża ta’ dħul aktar minn darba b’perjodu ta’ validità ta’ sena, skont il-liġijiet dwar id-dħul u r-residenza fit-territorju tal-Istat ospitanti.
            
            
            
               Madankollu, jekk il-bżonn jew l-intenzjoni li jivvjaġġaw sikwit jew regolari huwa limitat b’mod ċar ma’ limitu iqsar ta’ soġġorn, il-validità ta’ viża għandha tkun limitata għal din il-waqfa."
            
            
            
               "4. Il-perjodu totali ta’ residenza ta’ persuni msemmija fil-paragrafi 1 sa 3 ta’ dan l-Artikolu m’għandux jaqbeż id-90 jum għal kull perjodu ta’ 180 fit-territorju tal-Istati Membri jew ta' Cabo Verde."
            
            
            
               Viżi għal dħul multiplu validi minn sentejn (2) sa ħames (5) snin jinħarġu għall-kategoriji msemmija taħt l-Artikolu 4(2), bil-kundizzjoni li matul is-sentejn ta’ qabel (24 xahar) ikunu użaw il-viżi ta' sena (1) għal dħul multiplu skont il-liġijiet dwar id-dħul u ż-żjarat fit-territorju/i tal-Istat(i) viżitat(i) u li l-ħtiġijiet għat-talba ta' viża għal dħul multiplu jkunu għadhom validi. Għandu jiġi nnutat li viża b’validità minn sentejn (2) sa ħames (5) snin, tinħareġ biss jekk l-applikant għall-viża jkun ingħata żewġ viżi validi għal sena - u mhux anqas - matul is-sentejn preċedenti, u jekk ikun uża dawn il-viżi skont il-liġijiet tad-dħul u soġġorn fit-territorju/i tal-Istat(i) fejn sar is-soġġorn. Il-missjonijiet diplomatiċi u l-postazzjonijiet konsulari għandhom jiddeċiedu, abbażi tal-valutazzjoni ta’ kull applikazzjoni għall-viża, il-perjodu ta’ validità ta’ dawn il-viżi, jiġifieri minn sentejn (2) sa ħames (5) snin.
            
            
               Ma hemm l-ebda obbligu li tinħareġ viża għal dħul multiplu jekk l-applikant ma jkunx għamel użu minn viża preċedenti.
            
            
            
               2.2.2.
                     Tariffa tal-ipproċessar tal-viża.
            
            
               L-Artikolu 5(1) tal-Ftehim jistipula li:
            
            
               "1.
                     Bla ħsara għad-dispożizzjonijiet tal-paragrafu 2, l-Istati Membri jew Cabo Verde m’għandhomx jiġbru l-miżati tal-viżi minn dawn il-kategoriji ta’ persuni:
            
            
               (a) Membri permanenti ta’ delegazzjonijiet uffiċjali li, wara stedina uffiċjali indirizzata lil Cabo Verde, l-Istati Membri jew l-Unjoni, jieħdu sehem f’laqgħat, konsultazzjonijiet, negozjati jew programmi uffiċjali ta’ skambju, kif ukoll bħal f’avvenimenti organizzati fuq l-inizjattiva ta’ organizzazzjonijiet intergovernattivi fit-territorju tal-Istati Membri jew ta' Cabo Verde;
            
         
         
            
               (b) tfal taħt l-età ta' 12-il sena; (N.B. Sabiex jibbenefikaw mill-eżenzjoni tat-tariffa għal din il-kategorija ta' persuni, l-applikanti tal-viża għandhom jippreżentaw evidenza li turi l-età tagħhom.)
            
            
               (c) it-tfal tal-iskola, l-istudenti, l-istudenti fil-livell postuniversitarju u l-għalliema li jakkumpanjawhom li jagħmlu soġġorni għall-fini ta’ studju jew ta’ taħriġ edukattiv;
            
            
               (d) ir-riċerkaturi li jivjaġġaw għal raġunijiet ta’ riċerka xjentifika;
            
            
               (e) il-parteċipanti li m’għandhomx aktar minn 25 sena li jipparteċipaw f’seminars, konferenzi, avvenimenti sportivi, kulturali u edukattivi, organizzati minn organizzazzjonijiet bla skop ta’ qligħ."
            
            
            
               Tingħata eżenzjoni sħiħa mill-ħlas fil-każ tal-kategoriji ta' persuni msemmija hawn fuq. 
            
            
            
               Skont l-Artikolu 16(6) tal-Kodiċi Komunitarju dwar il-Viżi "f'każijiet individwali, l-ammont tat-tariffa tal-viża li għandha tiġi imposta tista' tiġi rinunzjata jew imnaqqsa meta din il-miżura sservi biex tippromwovi interessi kulturali jew sportivi kif ukoll interessi fil-qasam tal-politika estera, il-politika tal-iżvilupp u oqsma oħrajn ta' interess pubbliku vitali jew għal raġunijiet umanitarji."
            
            
               L-Artikolu 16(7) tal-Kodiċi Komunitarju dwar il-Viżi jiddikjara li "t-tariffa tal-viża għandha tiġi imposta f’Euro, fil-munita nazzjonali tal-pajjiż terz jew fil-munita li hi normalment użata fil-pajjiż terz fejn qiegħda tiġi ppreżentata l-applikazzjoni u għandha tkun mingħajr il-possibbiltà ta’ rifużjoni minbarra fil-każijiet imsemmija fl-Artikoli 18(2) u 19(3)." - każijiet ta’ applikazzjoni inammissibbli jew każijiet fejn il-konsulat mhuwiex kompetenti. 
            
            
               L-applikanti għal viża minn Cabo Verde, skont l-Artikolu 16(8) tal-Kodiċi Komunitarju dwar il-Viżi, u ċ-ċittadini tal-Unjoni Ewropea, skont Décret-Loi 27/2007 "jingħataw riċevuta għat-tariffa tal-viża mħallsa". 
            
            
            
               L-Artikolu 5(2) tal-Ftehim jistipula li:
            
            
               "2.
                     Fejn l-Istati Membri jew Cabo Verde jikkooperaw ma’ fornitur estern tas-servizzi, l-ispejjeż tas-servizz jistgħu jiġu miġbura. Il-ħlas għas-servizz għandu jkun proporzjonat mal-ispejjeż li jeħel il-fornitur estern ta’ servizz meta jkun qed iwettaq il-kompiti tiegħu u m’għandux jaqbeż it-EUR 30. Cabo Verde, l-Istat Membru jew l-Istati Membri kkonċernati għandhom iżommu l-possibbiltà għall-applikanti kollha li jippreżentaw l-applikazzjonijiet tagħhom direttament fil-konsulati tagħhom."
            
            
            
               It-tariffa tal-viża eżentat kategoriji ta' persuni li huma suġġetti għal tariffa tas-servizz f’każ li Stat Membru jikkoopera ma’ fornitur tas-servizzi estern.
            
            
               Attwalment l-ebda Stat Membru tal-UE ma għandu arranġamenti ta’ esternalizzazzjoni ma’ fornituri tas-servizzi esterni f’Cabo Verde.
            
            
            
               2.2.3. Detenturi ta' passaporti diplomatiċi u tas-servizz.
            
            
               L-Artikolu 8 tal-Ftehim jistipula li:
            
            
               "1.
                     Ċittadini ta' Cabo Verde jew tal-Istati Membri, titulari ta’ passaporti diplomatiċi validi jistgħu jidħlu, iħallu jew jiċċaqilqu fit-territorji tal-Istati Membri jew ta' Cabo Verde mingħajr viżi.
            
         
         
            
               2. Iċ-ċittadini msemmija fil-paragrafu 1 ta’ dan l-Artikolu jistgħu joqogħdu fit-territorji tal-Istati Membri jew Cabo Verde għal perjodu li ma jaqbiżx id-90 jum għal kull perjodu ta’ 180 jum."
            
            
               Il-proċeduri rigward il-postazzjoni ta’ diplomatiċi fl-Istati Membri mhumiex regolati bil-Ftehim. Tapplika l-proċedura ta’ akkreditazzjoni tas-soltu.
            
            
            
               F’Dikjarazzjoni Konġunta mehmuża mal-Ftehim, il-Partijiet jaqblu li kull waħda minnhom tista’ tinvoka sospensjoni parzjali tal-Ftehim, u partikolarment l-Artikolu 8, jekk l-implimentazzjoni tiegħu twassal għal abbuż mill-Parti l-oħra jew għal theddida għas-sigurtà pubblika. Is-sospensjoni parzjali tal-Ftehim trid tiġi mwettqa skont il-proċedura stipulata fl-Artikolu 12(5).
            
            
               Jekk l-implimentazzjoni tal-Artikolu 8 tiġi sospiża, iż-żewġ Partijiet jibdew konsultazzjonijiet fil-qafas tal-Kumitat Konġunt imwaqqaf bil-Ftehim bil-ħsieb li jsolvu l-problemi li wasslu għas-sospensjoni.
            
            
               Bħala prijorità, iż-żewġ Partijiet qablu li jimpenjaw ruħhom sabiex jiżguraw livell għoli ta’ sigurtà għal passaporti diplomatiċi u tas-servizz, partikolarment billi jintegraw identifikaturi bijometriċi. Għall-Unjoni, dan ikun żgurat b’konformità mal-ħtiġijiet stabbiliti fir-Regolament tal-Kunsill (KE) Nru 2252/2004 tat-13 ta' Diċembru 2004 dwar l-istandards għall-karatteristiċi ta' sigurtà u għall-bijometriċi f’passaporti u dokumenti tal-ivvjaġġar maħruġa mill-Istati Membri.
            
            
            
               III.
                     KOOPERAZZJONI DWAR IS-SIGURTÀ TAD-DOKUMENTI 
            
            
            
               F'Dikjarazzjoni Konġunta annessa mal-Ftehim il-Partijiet jaqblu li l-Kumitat Konġunt stabbilit skont l-Artikolu 10 tal-Ftehim jevalwa l-impatt tal-livell ta’ sigurtà tad-dokumenti rispettivi tal-ivvjaġġar fuq il-funzjonament tal-Ftehim. Għal dan il-għan, il-Partijiet jimpenjaw ruħhom biex jinformaw lil xulxin b'mod regolari dwar il-miżuri li jkunu ttieħdu biex jiġi evitat it-tifrix ta' dokumenti tal-ivvjaġġar, billi jiġu żviluppati l-aspetti tekniċi tas-sigurtà tad-dokumenti tal-ivvjaġġar kif ukoll dwar il-proċess tal-personalizzazzjoni tal-ħruġ ta' dokumenti tal-ivvjaġġar.
            
            
            
               IV.
                     STATISTIKA
            
            
            
               Sabiex il-Kumitat Konġunt imwaqqaf bil-Ftehim ikun jista' jissorvelja b’mod effettiv il-Ftehim, il-missjonijiet diplomatiċi u l-postazzjonijiet konsulari tar-Repubblika ta' Cabo Verde u tal-Istati Membri jridu jippreżentaw statistiċi lill-Kummissjoni, kull 6 xhur, rigward b’mod partikolari, fejn possibbli, u speċifikati skont ix-xahar:
            
            
               -
                     l-għadd ta’ viżi għal dħul multiplu maħruġa;
            
            
               -
                     it-tul tal-validità tal-viżi għal dħul multiplu maħruġa;
            
            
               -
                     l-għadd ta’ viżi maħruġa mingħajr tariffi għall-kategoriji differenti koperti mill-Ftehim.